吳民女
作者：陳潤道
朝代：宋

paragraphs: 吳民嗜錢如嗜飴，天屬之愛亦可移。
養女日夜望成長，長成未必爲民妻。
百金求師教歌舞，便望將身贍門戶。
一家飽暖不自憐，傍人視之方垂涎。
朱門列屋爭妍麗，百計逢迎主人意。
常時疏棄自悲啼，一旦承恩多妒忌。
古人怕爲蕩子婦，夜夜孤眠淚如雨。
今人甘爲貴人妾，得意失意花上月。
蕩子不歸寧空房，主人喜怒多不常。